Kyk! Dié nuwe Nokia het 5 kameralense | Netwerk24
’n Doelskop na die sirene het die Cheetahs van ’n eerste Pro14-sege teen Ulster gisteraand in Bloemfontein ontneem.
Kyk! Dié nuwe Nokia het 5 kameralense
Deur Petrus Malherbe 08 September 2018 07:00
’n Steelfoto wat glo die nuwe Nokia 9 met sy vyf kameralense wys. Foto: ITHome/Twitter
’n Steelfoto van die nuwe Nokia 9 het aanlyn opgeduik en wys dié foon gaan glo nie een nie, maar vyf kameralense hê.
Die Chinese tegnonuusblad ITHome het die foto bekom wat na bewering die agterkant van die Nokia 9 wys, kompleet met vyf kameralense in ’n sirkel gerangskik saam met ’n flitslig.
Die Duitse vervaardiger van kameralense, Carl Zeiss, se kenteken verskyn ook op die rugkant van die foon. Dié maatskappy verskaf reeds jare lank kamerategnologie aan Nokia.
Die Finse selfoonvervaardiger het in April vir die eerste keer in jare drie nuwe slimfone bekend gestel, die Nokia 8 Sirocco, Nokia 7 Plus en Nokia 6.
Hy het ook bekend gemaak dat sy immergewilde “piesangfoon” eersdaags terugkeer.
HMD Global, wat deesdae Nokia se slimfone vervaardig en bemark, sal nie die eerste maatskappy wees wat ’n slimfoon met ’n klomp kameralense vervaardig nie.
Huawei se P20 Pro, wat vroeër vanjaar uitgereik is, het drie kameralense; die meeste moderne slimfone het minstens twee (buiten die selfiekamera).
In Junie het gerugte ook opgeduik dat LG se volgende vlagskipfoon, die V40, vyf kameralense gaan hê, drie agter en twee voor.
Dit is nog nie bekend wanneer die Nokia 9 uitgereik gaan word nie.
Meer oor: Hmd Global | Nokia | Kamerategnologie | Tegnologie | Slimfone
Nokia se Sirocco: Heel ougat, maar te duur
Vodacom doen 1ste byeenkoms in 5G
Só lyk Nokia se nuwe piesangfoon
KYK: Nokia stel 3 nuwe fone bekend